“ฟิลลิป” ชี้ SCB เข้าซื้อ “บิทคับ” 51% เสริมกำไรปี 65 แตะ 4.5 หมื่นลบ. อัพเป้า 146 บ.  
“ฟิลลิป” ชี้ SCB เข้าซื้อ “บิทคับ” 51% ทั้งนี้หาก Bitkub มีกำไรปี 2565 เติบโต 20% โดยจะทำให้ SCB มีกำไรเพิ่มขึ้นจากการเข้าซื้อ 2.2% เป็น 45,000 ล้านบาท จากเดิมที่คาดไว้ 44,000 ล้านบาท
3 พ.ย. 2564

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์เมื่อวันที่ 2 พ.ย.2564 จากกรณี ธนาคารไทยพาณิชย์ จำกัด (มหาชน) หรือ SCB ได้แจ้งตลาดหลักทรัพย์แห่งประเทศไทยว่า บริษัท หลักทรัพย์ ไทยพาณิชย์ จำกัด (SCBS) ซึ่งเป็นบริษัทย่อยที่ทาง SCB ถือหุ้น 100% เข้าทำสัญญาซื้อหุ้นใน บริษัท บิทคับ ออนไลน์ จำกัด (Bitkub) จากบริษัท บิทคับ แคปปิตอล กรุ๊ป โฮลดิ้งส์ จำกัด ในสัดส่วน 51% ของจำนวนหุ้นทั้งหมดของ Bitkub คิดเป็นมูลค่ารวม 17,850 ล้านบาท โดยการซื้อน่าจะแล้วเสร็จประมาณไตรมาส 1 ปี 2565
สำหรับ Bitkub นั้นมีรายได้งวด 9 เดือนแรกของปี 2564 อยู่ที่ 3,300 ล้านบาท และมีกำไรสุทธิ 1,500 ล้านบาท ทั้งนี้หาก Bitkub มีกำไรปี 2564 อยู่ที่ 2,000 ล้านบาท ราคาซื้อที่ 17,850 ล้านบาท โดยจะคิดเป็นค่า P/E ประมาณ 17 เท่า และค่า P/BV ประมาณ 18 เท่า
นอกจากนี้หาก Bitkub มีกำไรปี 2565 เติบโต 20% โดยจะทำให้ SCB มีกำไรเพิ่มขึ้นจากการเข้าซื้อ 2.2% เป็น 45,000 ล้านบาท จากเดิมที่ทางฝ่ายวิจัยคาดไว้ที่ 44,000 ล้านบาท เพิ่มขึ้นจากปี 2564 อยู่ที่ 20.5% เมื่อเทียบจากงวดเดียวกันปีก่อน พร้อมกับปรับราคาพื้นฐานขึ้นเป็น 146 บาท ยังคงมีส่วนต่างอยู่พอสมควร จึงยังคงคำแนะนำ “ซื้อ”
 
 
 